Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 79/373/ΕΟΚ περί εμπορίας σύνθετων ζωοτροφών (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Στις 10 Ιανουαρίου 2000 η Επιτροπή υπέβαλε στo Ευρωπαϊκό Κoινoβoύλιo και τo Συμβoύλιo πρόταση oδηγίας σχετικά με την τροποποίηση της οδηγίας 79/373/ΕΟΚ περί της εμπορίας σύνθετων ζωοτροφών (COM(1999) 744 τελικό - 2000/0015 COD).

Στις 4 Οκτωβρίου 2000 τo Ευρωπαϊκό Κoινoβoύλιo γνωμοδότησε για την πρόταση σε πρώτη ανάγνωση.

Η Επιτροπή αποδέχτηκε τις τροπολογίες 1, 3, 4 και 5 για τους παρακάτω λόγους :

- Η τροπολογία 1 εισάγει νέα αιτιολογική σκέψη που δικαιολογεί την προσθήκη νέας παραγράφου 6 στο πρώτο άρθρο (τροπολογία 4) που υποχρεώνει τον κατασκευαστή να διατηρεί όλα τα έγγραφα που απαιτούνται από τις αρχές ελέγχου ώστε να εξακριβώσουν την ακρίβεια των δηλώσεων για τη σύνθεση των σύνθετων ζωοτροφών. Η εν λόγω τροπολογία ενισχύει την πρόταση της Επιτροπής,

- Η τροπολογία 3 προσφέρει τη δυνατότητα να αναγράφεται ο αριθμός έγκρισης ή καταχώρισης των παρασκευαστών τροφίμων εκτός του πλαισίου που προορίζεται για τις επίσημες ενδείξεις σήμανσης. Η εν λόγω τροπολογία διευκολύνει τη σήμανση. προσφέρει τη δυνατότητα να μην απαιτείται τροποποίηση του πλαισίου σε περίπτωση αλλαγής του παρασκευαστή.

- Η τροπολογία 5 μεταθέτει για την 1η Ιανουαρίου 2001 την ημερομηνία εφαρμογής της οδηγίας, που αρχικά είχε προβλεφθεί για τις 30ης Ιουνίου 2000.

Εντούτοις η Επιτροπή απέρριψε την τροπολογία 2 επειδή αφορά διατάξεις που δεν εμπίπτουν στο πεδίο εφαρμογής της οδηγίας 79/373/ΕΟΚ.

Για λόγους συνέπειας, πρέπει να καταργηθεί την ίδια ημερομηνία η οδηγία 91/357/ΕΟΚ.

Η Επιτροπή πρέπει να τροποποιήσει την πρότασή της κατά συνέπεια.

Οι τροποποιήσεις στην αρχική πρόταση της Επιτροπής επισημαίνονται ως εξής: τα τμήματα του κειμένου που προστέθηκαν και/ή τροποποιήθηκαν έχουν έντονους μαύρους χαρακτήρες και υπογράμμιση.

2000/0015 (COD)

Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 79/373/ΕΟΚ περί εμπορίας σύνθετων ζωοτροφών

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152, παράγραφος 4,

την πρόταση της Επιτροπής [1],

[1] ΕΕ

τη γνώμη της Οικονομικής και Κοινωνικής Επιτροπής [2],

[2] ΕΕ C 140, 18.5.2000, σ. 12.

τη γνώμη της Επιτροπής των Περιφερειών [3],

[3] ΕΕ C

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [4],

[4] ΕΕ C

Εκτιμώντας τα ακόλουθα:

(1) Η οδηγία 79/373/ΕΟΚ του Συμβουλίου της 2ας Απριλίου 1979 περί εμπορίας των σύνθετων ζωοτροφών [5], όπως τροποποιήθηκε τελευταία από την οδηγία 2000/16/ΕΚ [6] του Ευρωπαϊκού Κοινοβουλίου και του Συμβουλίου, καθορίζει τους κανόνες για την εμπορία των σύνθετων ζωοτροφών στην Κοινότητα.

[5] ΕΕ L 86, 6.4.1979, σ. 30.

[6] ΕΕ L 105, 3.5.2000, σ. 36.

(2) Όσον αφορά τη σήμανση, ο στόχος της οδηγίας 79/373/ΕΟΚ είναι να εξασφαλιστεί ότι οι κτηνοτρόφοι ενημερώνονται αντικειμενικά και όσο το δυνατόν ακριβέστερα για τη σύνθεση και τη χρήση των ζωοτροφών. Είναι σημαντικό να εξασφαλιστεί ότι η ακρίβεια των δηλώσεων μπορεί να ελεγχθεί επίσημα σε όλα τα στάδια της εμπορίας των ζωοτροφών.

(3) Η δήλωση των πρώτων υλών που περιλαμβάνονται στις ζωοτροφές αποτελεί σε ορισμένες περιπτώσεις σημαντικό στοιχείο πληροφόρησης για τους κτηνοτρόφους.

(4) Μέχρι τώρα η οδηγία 79/373/ΕΟΚ προέβλεπε ελαστικές ρυθμίσεις για τη δήλωση, με περιορισμό στην ένδειξη των πρώτων υλών, χωρίς να αναφέρεται η ποσότητά τους για τις ζωοτροφές που προορίζονται για τα ζώα κτηνοτροφικής παραγωγής, και με παράλληλη διατήρηση της δυνατότητας δήλωσης των κατηγοριών των πρώτων υλών αντί να δηλώνονται οι ίδιες οι πρώτες ύλες.

(5) Ωστόσο, η κρίση της ΣΕΒ και η πρόσφατη κρίση της διοξίνης κατέδειξαν την ακαταλληλότητα των τρεχουσών διατάξεων και την ανάγκη για λεπτομερείς ποιοτικές και ποσοτικές πληροφορίες για την σύνθεση των σύνθετων ζωοτροφών για τα ζώα κτηνοτροφικής παραγωγής.

(6) Οι λεπτομερείς ποσοτικές πληροφορίες για τη σύνθεση μπορεί να υποβοηθήσουν τη δυνατότητα εξακρίβωσης της προέλευσης πιθανώς μολυσμένων υλών σε συγκεκριμένες παρτίδες, πράγμα που θα αποβεί προς όφελος της δημόσιας υγείας, αποφεύγοντας κατασπατάληση προϊόντων τα οποία δεν ενέχουν σοβαρό κίνδυνο για τη δημόσια υγεία.

(7) Συνεπώς, θα πρέπει στο στάδιο αυτό να επιβληθεί υποχρεωτική δήλωση όλων των πρώτων υλών, καθώς και των ποσοτήτων που περιέχονται στις σύνθετες ζωοτροφές για τα ζώα παραγωγής.

(8) Επομένως, στο μέλλον δεν θα υπάρχει δυνατότητα δήλωσης κατηγοριών πρώτων υλών αντί της δήλωσης των ιδίων των πρώτων υλών στην περίπτωση των σύνθετων ζωοτροφών για τα ζώα παραγωγής. ότι για πρακτικούς λόγους η οδηγία 91/357/ΕΟΚ της Επιτροπής της 13ης Ιουνίου 1991 περί καθορισμού των κατηγοριών συστατικών που δύνανται να χρησιμοποιηθούν για τη σήμανση των σύνθετων ζωοτροφών που προορίζονται για ζώα εκτός των ζώων συντροφιάς [7], πρέπει να καταργηθεί.

[7] ΕΕ L 193, 17.7.1991, σ. 34.

(9) Για πρακτικούς λόγους, επιτρέπεται οι δηλώσεις των πρώτων υλών που περιλαμβάνονται στις σύνθετες ζωοτροφές για τα ζώα παραγωγής να αναγράφονται σε ετικέτα ad hoc ή σε συνοδευτικό έγγραφο.

(10) Το γεγονός ότι οι παραγωγοί σύνθετων ζωοτροφών υποχρεούνται να δηλώνουν τη σύνθεσή τους με βάση εσωτερικά έγγραφα της επιχείρησης, επιτρέπει τον περιορισμό του όγκου των ελέγχων που διεξάγουν τα κράτη μέλη.

(11) Πρέπει να προβλεφθούν ειδικές διατάξεις για τη σήμανση των τροφών για τα ζώα συντροφιάς που θα λαμβάνουν υπόψη τον ειδικό χαρακτήρα του είδους αυτού των ζωοτροφών.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 79/373/ΕΟΚ του Συμβουλίου τροποποιείται ως εξής:

1. Στο άρθρο 5, παράγραφος 1, το σημείο ι) αντικαθίσταται από το ακόλουθο κείμενο: "ο αριθμός της παρτίδας".

2. Στο άρθρο 5, παράγραφος 3, το σημείο γ) διαγράφεται.

3. Στο άρθρο 5, παράγραφος 4, το σημείο δ) αντικαθίσταται από το ακόλουθο κείμενο:

δ) η ημερομηνία ελάχιστης διάρκειας, η καθαρή ποσότητα, ο αριθμός αναφοράς της παρτίδας καθώς και οι αριθμοί έγκρισης ή/και καταχώρισης μπορούν να αναγράφονται προαιρετικά εκτός του πλαισίου που προορίζεται για τις ενδείξεις επισήμανσης που προβλέπονται στην παράγραφο 1. στην περίπτωση αυτή, οι εν λόγω ενδείξεις θα συνοδεύονται από την υπόδειξη του σημείου όπου παρατίθενται.

4. Στο άρθρο 5, προστίθεται η ακόλουθη παράγραφος:

"7. Στην περίπτωση σύνθετων ζωοτροφών που προορίζονται για ζώα εκτός από τα ζώα συντροφιάς, η δήλωση των πρώτων υλών εκφραζόμενη ως ποσοστό επί του βάρους σύμφωνα με το άρθρο 5γ, μπορεί να περιλαμβάνεται σε διαφορετική ετικέτα από εκείνη που αναφέρεται στην παράγραφο 1, ή σε συνοδευτικό έγγραφο διαφορετικό από εκείνο που αναφέρεται στην παράγραφο 4."

5. Το άρθρο 5γ αντικαθίσταται από το ακόλουθο κείμενο:

"Άρθρο 5γ

1. Εφόσον υποβάλλεται δήλωση των πρώτων υλών, πρέπει να παραθέτει όλες τις πρώτες ύλες.

2. Η απαρίθμηση των πρώτων υλών υπόκειται στους ακόλουθους κανόνες:

α) σύνθετες ζωοτροφές που προορίζονται για ζώα εκτός των ζώων συντροφιάς: απαρίθμηση των πρώτων υλών σε όρους ποσοστού επί του βάρους.

β) σύνθετες ζωοτροφές που προορίζονται για ζώα συντροφιάς: κατάλογος των πρώτων υλών με ένδειξη της ποσότητας που περιλαμβάνεται ή απαρίθμηση κατά φθίνουσα τάξη του βάρους τους.

6. Οι πρώτες ύλες περιγράφονται με την ειδική τους ονομασία. ωστόσο, στην περίπτωση των σύνθετων ζωοτροφών που προορίζονται για ζώα συντροφιάς, η ένδειξη της ειδικής ονομασίας της πρώτης ύλης μπορεί να αντικατασταθεί από την ονομασία της κατηγορίας στην οποία ανήκει η πρώτη ύλη, οι κατηγορίες στις οποίες ανήκουν πολλές πρώτες ύλες είχαν καθοριστεί σύμφωνα με το άρθρο 10, σημείο α).

Στην περίπτωση των σύνθετων ζωοτροφών που προορίζονται για ζώα συντροφιάς, η χρήση ενός από τους δύο αυτούς τύπους δήλωσης αποκλείει τη χρήση του άλλου, εκτός εάν κάποια από τις χρησιμοποιούμενες πρώτες ύλες δεν ανήκει σε καμία από τις κατηγορίες που έχουν οριστεί. στην περίπτωση αυτή, η πρώτη ύλη, αναφέρεται με την ειδική ονομασία της και κατά τάξη μεγέθους του βάρους ως προς τις κατηγορίες.

7. Στην ετικέτα των σύνθετων ζωοτροφών για ζώα συντροφιάς μπορεί επιπλέον να επισημαίνεται με ειδική δήλωση, η παρουσία ή η χαμηλή περιεκτικότητα μίας ή περισσοτέρων πρώτων υλών που αποτελούν ουσιαστικές πτυχές των χαρακτηριστικών των ζωοτροφών. Στην περίπτωση αυτή, η ελάχιστη ή η μέγιστη περιεκτικότητα εκφρασμένη σε ποσοστά βάρους της(των) πρώτης(ων) ύλης(ών) που χρησιμοποιήθηκε(αν) πρέπει να αναγράφεται καθαρά είτε απέναντι στη δήλωση, επισημαίνοντας την(τις) πρώτη(ες) ύλη(ες), είτε στον κατάλογο των πρώτων υλών είτε αναφέροντας την(τις) πρώτη(ες) ύλη(ες) και το(τα) ποσοστό(ά) του σχετικού βάρους απέναντι στην αντίστοιχη κατηγορία των πρώτων υλών.

8. Το άρθρο 12 αντικαθίσταται από το ακόλουθο κείμενο:

1. Τα κράτη λαμβάνουν όλα απαραίτητα μέτρα ώστε να πραγματοποιείται -τουλάχιστον δειγματοληπτικά- κατά την παρασκευή ή την εμπορία ο επίσημος έλεγχος της τήρησης των όρων που προβλέπονται στην παρούσα οδηγία.

2. Εφόσον τους ζητηθεί, οι παραγωγοί αποδεικνύουν τη σύνθεση των σύνθετων ζωοτροφών υποβάλλοντας εσωτερικά έγγραφα.

Άρθρο 2

Η οδηγία 91/357/ΕΟΚ της Επιτροπής καταργείται από την 1η Ιανουαρίου 2001.

Άρθρο 3

1. Τα κράτη μέλη εγκρίνουν και δημοσιεύουν το αργότερο την 1η Ιανουαρίου 2001 τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία. Ενημερώνουν αμέσως σχετικά την Επιτροπή. Οι διατάξεις εφαρμόζονται την 15η ημέρα από την κοινοποίηση της οδηγίας.

Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των διατάξεων εθνικού δικαίου που θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος